รัฐบาลไทย-ข่าวทำเนียบรัฐบาล-มท.1 เป็นประธานการประชุมคณะกรรมการศูนย์อำนวยการความปลอดภัยทางถนน  พิจารณา (ร่าง) แผนบูรณาการป้องกันและลดอุบัติเหตทางถนนช่วงเทศกาลปีใหม่ 62 เพื่อร่วมกันสร้างการสัญจรที่ปลอดภัย
วันอังคารที่ 9 ตุลาคม 2561
มท.1 เป็นประธานการประชุมคณะกรรมการศูนย์อํานวยการความปลอดภัยทางถนน  พิจารณา (ร่าง) แผนบูรณาการป้องกันและลดอุบัติเหตทางถนนช่วงเทศกาลปีใหม่ 62 เพื่อร่วมกันสร้างการสัญจรที่ปลอดภัย
มท.1 เป็นประธานการประชุมคณะกรรมการศูนย์อํานวยการความปลอดภัยทางถนน
พิจารณา (ร่าง) แผนบูรณาการป้องกันและลดอุบัติเหตทางถนนช่วงเทศกาลปีใหม่ 62 เพื่อร่วมกันสร้างการสัญจรที่ปลอดภัย
เมื่อวันที่5 ต.ค. 61 ที่ห้องประชุม 1 อาคาร 3 ชั้น 5 กรมป้องกันและบรรเทาสาธารณภัย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมคณะกรรมการศูนย์อํานวยการความปลอดภัยทางถนน (ศปถ.) ครั้งที่ 2/2561 เพื่อพิจารณา (ร่าง) แผนบูรณาการป้องกันและลดอุบัติเหตุทางถนนช่วงเทศกาลปีใหม่ 2562 พร้อมทั้งติดตามการสรุปผลการดําเนินงานในการป้องกันและลดอุบัติเหตุทางถนนในช่วงเทศกาลสงกรานต์ ปี 2561 ที่ผ่านมา รวมถึงแนวทางและมาตรการต่างๆ ของหน่วยงานที่เกี่ยวข้อง ที่ได้ดําเนินการในการป้องกันและลดอุบัติเหตุทางถนน เพื่อยกระดับความปลอดภัยทางถนนของประเทศไทยให้มีความปลอดภัยอย่างยั่งยืน โดยมี นายฉัตรชัย พรหมเลิศ ปลัดกระทรวงมหาดไทย และผู้แทนหน่วยงานที่เกี่ยวข้องเข้าร่วมประชุม
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะประธานคณะกรรมการศูนย์อํานวยการความปลอดภัยทางถนน เปิดเผยว่า รัฐบาลได้ให้ความสําคัญในการป้องกันและแก้ไขปัญหาอุบัติเหตุทางถนน และได้กําหนดเป็นนโยบายสําคัญที่ทุกภาคส่วนต้องร่วมกันขับเคลื่อนการดําเนินงานอย่างจริงจังและต่อเนื่องทั้งในช่วงปกติและช่วงเทศกาลสําคัญ และการประชุมในวันนี้ ศปถ.ได้ร่วมกันพิจารณา (ร่าง) แผนบูรณาการป้องกันและลดอุบัติเหตุทางถนนช่วงเทศปีใหม่ 2562 เพื่อให้การดําเนินงานเป็นไปในทิศทางเดียวกัน ภายใต้แนวคิด “ขับรถมีน้ําใจ รักษาวินัยจราจร” โดยแบ่งการดําเนินการเป็น 2 ช่วงดังนี้ ช่วงเตรียมความพร้อม การรณรงค์ และเสริมสร้างวินัย เริ่มตั้งแต่วันที่ 1 - 26 ธันวาคม 2561 และช่วงควบคุมเข้มข้น ระหว่างวันที่ 27 ธันวาคม 2561 - 2 มกราคม 2562 เพื่อให้พี่น้องประชาชนได้เดินทางอย่างปลอดภัยและลดสถิติการเกิดอุบัติเหตุทางถนนในช่วงเทศกาลปีใหม่ให้เหลือน้อยที่สุด รวมทั้งการเฝ้าระวังพื้นที่ที่มีความเสี่ยงต่อการเกิดอุบัติเหตุสูง โดยจะดําเนินการภายใต้ 7 มาตรการสําคัญ ได้แก่ 1) มาตรการลดปัจจัยเสี่ยงด้านคน 2) มาตรการลดปัจจัยเสี่ยงด้านถนนและสิ่งแวดล้อม 3) มาตรการลดปัจจัยเสี่ยงด้านยานพาหนะ 4) มาตรการดูแลความปลอดภัยให้แก่นักท่องเที่ยว 5) มาตรการความปลอดภัยทางน้ํา 6) มาตรการด้านการช่วยเหลือหลังเกิดอุบัติเหตุ และ 7) มาตรการเน้นหนัก การเข้มงวดพื้นที่ที่มีความเสี่ยงต่อการเกิดอุบัติเหตุุ เพื่อให้การดําเนินการป้องกันและลดอุบัติเหตุทางถนนมีประสิทธิภาพสูงสุด ประชาชนเดินทางอย่างปลอดภัย และสามารถลดสถิติการเกิดอุบัติเหตุทางถนนได้
พลเอก อนุพงษ์ กล่าวเพิ่มเติมว่า สําหรับการดําเนินงานป้องกันและลดอุบัติเหตุทางถนนช่วงเทศกาลปีใหม่ที่จะถึงนี้ ศปถ.ได้ให้ความสําคัญกับการบูรณาการการทํางานร่วมกันของหน่วยงานที่เกี่ยวข้อง และทุกภาคส่วน ในการดําเนินการป้องกันและลดุบัติเหตุทางถนนตามมาตรและแนวทางต่างๆ รวมทั้งการบังคับใช้กฎหมายอย่างจริงจังและเข้มข้น เพื่อลดการเกิดอุบัติเหตุทางถนนให้เหลือน้อยที่สุด ซึ่ง ศปถ.จะได้ดําเนินการขับเคลื่อนมาตรการต่างๆ อย่างจริงจังและต่อเนื่อง นอกจากนี้ ยังได้เน้นย้ําว่า จะทําอย่างไรให้มาตรการต่างๆ ที่ได้กําหนดไว้สัมฤทธิ์ผล ซึ่งหากเราทําได้ตามมาตรการต่างๆ นี้ก็จะสามารถลดปัญหาการสูญเสีย ทั้งชีวิตและทรัพย์สินจากอุบัติเหตุทางถนนได้ ซึ่งสิ่งสําคัญเราต้องสร้างการรับรู้ เพื่อให้ผู้ใช้รถใช้ถนนได้ตระหนักถึงความสูญเสียที่เกิดขึ้น มีความรู้ความเข้าใจ และให้ความเคารพกฎหมายจราจรเพื่อสร้างการมีส่วนร่วมในการลดอุบัติเหตุทางถนนร่วมกัน ทั้งนี้ ศปถ.จะได้นําข้อเสนอแนะและข้อคิดเห็นที่ได้จากการประชุมในวันนี้ ไปปรับแก้ไขร่างแผนบูรณาการป้องกันและลดอุบัติเหตุทางถนนฯ ดังกล่าว เพื่อนําเสนอต่อ ครม. เพื่อใช้เป็นกรอบแนวทางในการดําเนินการป้องกันและลดอุบัติเหตุทางถนนที่เป็นไปในทิศทางเดียวกันอย่างมีเอกภาพ เพื่อร่วมกันสร้างการสัญจรที่ปลอดภัยในสังคมไทย